2020. gada 14. aprīlī Noteikumi Nr. 212

Rīgā (prot. Nr. 24 23. §)

**Grozījumi Ministru kabineta 2009. gada 24. marta noteikumos Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu"**

Izdoti saskaņā ar Ārstniecības likuma

27. pantu un 33. panta trešo daļu

Izdarīt Ministru kabineta 2009. gada 24. marta noteikumos Nr. 268 "Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu" (Latvijas Vēstnesis, 2009, 58. nr.; 2011, 161. nr.; 2013, 12. nr.; 2016, 101., 245. nr.; 2018, 128. nr.; 2019, 12., 203. nr.) šādus grozījumus:

1. Svītrot 493. punktu.

2. Izteikt 494. punktu šādā redakcijā:

"494. Vecmātes kompetence atbilst Ārstniecības likuma 45.3 pantā noteiktajām prasībām, tostarp vecmātes kompetencē ir:

494.1. diagnosticēt grūtniecību, vadīt fizioloģiski noritošu grūtniecību, atbilstoši kompetencei noteikt un veikt nepieciešamos izmeklējumus, identificēt perinatālos (gan mātei, gan auglim) riskus, izvērtēt augļa augšanu un labsajūtu;

494.2. sniegt aprūpi un palīdzību mātei dzemdību laikā, pieņemt fizioloģiskas dzemdības, tostarp tādas dzemdības, kurās nepieciešama epiziotomija, identificēt dzemdību riskus, izvērtēt augļa stāvokli dzemdībās, izmantojot atbilstošus klīniskos un tehniskos līdzekļus;

494.3. izvērtēt jaundzimušā stāvokli (tai skaitā izvērtēt perinatālā riska faktorus), plānot un nodrošināt izvērtējumam atbilstošu aprūpi, tai skaitā nodrošināt jaundzimušā primārās reanimācijas pasākumus;

494.4. identificēt agrīnus neatliekamu dzemdību stāvokļus un situācijas, tai skaitā gadījumus, kad ir kritiska mātes dzīvību apdraudoša situācija un grūtniecība padara mātes reanimāciju par neiespējamu, pieņemt dzemdības ar *peri mortem* ķeizargrieziena palīdzību, asistēt ārstam neatliekamajās situācijās, tai skaitā ķeizargrieziena operācijā, nodrošināt nepieciešamos neatliekamās palīdzības pasākumus ārsta prombūtnē, jo īpaši placentas manuālu izdalīšanu, kam iespējami seko dzemdes dobuma manuāla izmeklēšana;

494.5. asistēt ārstam medicīnisku manipulāciju laikā atbilstoši ārsta norīkojumiem, laikus nodrošināt precīzu un drošu medikamentozo terapiju, diagnostisko un ārstniecisko procedūru izpildi un paraugu ņemšanu laboratoriskajiem izmeklējumiem;

494.6. veikt mātes un bērna aprūpi – novērtēt mātes un bērna stāvokli pēcdzemdību periodā, identificēt pēcdzemdību riskus, plānot un veikt aprūpi, kā arī konsultēt un praktiski apmācīt māti pašaprūpes un bērna aprūpes jautājumos, lai māte varētu nodrošināt jaundzimušā bērna optimālu attīstību;

494.7. konsultēt un sniegt informāciju par seksuālās un reproduktīvās veselības veicināšanu, dzimstības plānošanu un kontracepciju;

494.8. nodrošināt programmas, lai sagatavotu vecākus viņu pienākumiem un bērna piedzimšanai, izglītot sievieti un ģimeni veselības uzturēšanas, veicināšanas un drošības (piemēram, zīdīšanas higiēna, jaundzimušā drošība, vardarbība ģimenē) jautājumos;

494.9. nodrošināt medicīnisko ierakstu noformēšanu atbilstoši medicīnisko dokumentu lietvedības kārtībai un normatīvajiem aktiem par fizisko personu datu apstrādi."

3. Izteikt informatīvo atsauci uz Eiropas Savienības direktīvām šādā redakcijā:

"**Informatīvā atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2013. gada 20. novembra Direktīvas 2013/55/ES, ar ko groza Direktīvu 2005/36/EK par profesionālo kvalifikāciju atzīšanu un Regulu (ES) Nr. 1024/2012 par administratīvo sadarbību, izmantojot Iekšējā tirgus informācijas sistēmu (IMI regulu) (dokuments attiecas uz Eiropas Ekonomikas zonu);

2) Eiropas Parlamenta un Padomes 2005. gada 7. septembra Direktīvas 2005/36/EK par profesionālo kvalifikāciju atzīšanu."

Ministru prezidents A. K. Kariņš

Veselības ministre I. Viņķele